Trolls i “El hombre de las 1000 caras”, pròximes estrenes en el Cinema Tívoli
2025-07-24

Arrere queden les aventures viscudes de la mà del Doctor Extraño i les emocions de la història del monstre més famós dels últims temps. El Cinema Tívoli no descansa i la programació cinematogràfica de Burjassot continua endavant per a arribar a la segona setmana del mes de novembre amb dues noves estrenes de rabiosa actualitat.

Així, el divendres 11 de novembre arriben al Tívoli, Poppy, Branch i els seus amics els “Trolls”, l’última pel·lícula per a xiquets i majors de la factoria Dreamworks. Divertits i amigables, als trolls els encanta jugar i fer festes. Aquests éssers feliços i alegres, recognoscibles pels seus punxeguts pentinats de colors, canten, ballen i ho passen fenomenal, diàriament. Però els trolls, a més de ser encantadors, també són molt saborosos o açò, almenys, és el que opinen els pessimistes Bergens, uns éssers que solament són feliços amb un troll en el seu estómac. Ara el seu nou governant, el Príncep Gristle, vol restaurar-los en el menú per a acontentar als seus súbdits. Aquesta decisió canviarà per complet la vida dels trolls. Per a evitar que els seus amics siguen degustats pels Bergens, la Princesa Poppy, l’optimista capdavantera dels trolls, i el seu pol oposat, el paranoic Branch, hauran d’embarcar-se en una perillosa aventura que els portarà molt més allà de l’únic món que sempre han conegut. Aquest film de Dreamworks, “Trolls”, que aborda temes com l’amistat, l’amor i la cerca de la felicitat, es projectarà, en el Tívoli, el divendres 11 i el dissabte 12 de novembre, a les 19h i també el diumenge 13 de novembre, a les 17h.

Aqueix mateix cap de setmana, les aventures dels Trolls i els seus temuts enemics comparteixen pantalla amb “L’home de les 1000 cares”, el thriller espanyol basat en fets reals d’Alberto Rodríguez (La isla mínima, Grupo 7, After) que, amb un immens treball d’Eduard Fernández, aborda la relació entre qui va ser agent secret espanyol, Francisco Paesa i l’exdirector general de la Guàrdia Civil, Luis Roldán. Paesa (Eduard Fernández), responsable de l’operació contra ETA més important de la història, es veu embolicat en un cas d’extorsió en plena crisi dels GAL, de manera que ha de fugir del país. Quan torna, anys després, està arruïnat. És llavors quan rep la visita de Luis Roldán (Carlos Santos) i de la seua dona, Nieves Fernández (Marta Etura), que li ofereixen un milió de dòlars si els ajuda a salvar 1.500 milions de pessetes sostrets de la caixa d’orfes de la Institució. En col·laboració amb el seu inseparable amic Jesús Camoes (José Coronado), “el Piloto”, Paesa dissenyarà un pla infalible. “El hombre de las 1000 caras” es projectarà l’11 i el 12 de novembre, a les 22:30h i el diumenge 13 de novembre, a les 19:30h.

Les entrades, amb un preu únic de 4 euros, poden adquirir-se des d’una hora abans de l’inici de cada projecció en la taquilla del Centre Cultural Tívoli.